**SAOPŠTENJE KAROLINE ZIJADE**

**SPECIJALNE PREDSTAVNICE GENERALNOG SEKRETARA**

**I ŠEFICE UNMIK-A**

**DEBATA SAVETA BEZBEDNOSTI O UNMIK-U**

**Njujork**

**22. april 2024.**

**Gospođo predsednice,**

**Uvaženi članovi Saveta bezbednosti,**

**Ekselencije,**

Čast mi je i privilegija da izvestim Savet o najnovijim dešavanjima na Kosovu. Ovo je moje drugo obraćanje ove godine, zbog vanrednog zasedanja održanog 8. februara.

Izveštaj Generalnog sekretara, koji je pred vama, pokriva glavna dešavanja od 19. septembra do 15. marta. Dozvolite mi, stoga, da vas obavestim o značajnim naknadnim događajima i ponudim svoja zapažanja o situaciji u široj perspektivi.

Obavila sam mnoge konsultacije sa političkim akterima u Prištini i Beogradu, sa verskim liderima, organizacijama civilnog društva, i sa našim glavnim međunarodnim partnerima na terenu. Jedno od ključnih opštih zapažanja je nezadovoljstvo stepenom napretka koji se ostvaruje kroz politički dijalog, i direktnim posledicama ko je to ima na bezbednosnu situaciju. Stepen nepoverenja je nažalost i dalje visok , i na tome se mora raditi.

Tokom prethodnih meseci, tenzije su uzavrele, što se uglavnom može objasniti nemogućnošću da se dugogodišnja pitanja reše kroz adekvatnu komunikaciju i dijalog, bilo da je to između Prištine i Beograda ili između srpske zajednice na Kosovu i centralne vlasti u Prištini.

Tokom više meseci, stalni napori bili su usmereni na rešavanje spornog pitanja legitimnosti lokalne uprave u četiri opštine naseljene uglavnom etničkim Srbima, u severnom delu Kosova.

U decembru prošle godine, kosovski Srbi u Leposaviću, Severnoj Mitrovici, Zubinom Potoku i Zvečanu, prikupili su dovoljan broj potpisa – znatno više od propisanih 20 odsto upisanih birača – kako bi započeli proces opoziva gradonačelnika koji su izabrani u aprilu 2023, glasovima manje od 4 odsto od ukupnog broja upisanih birača, usled odluke kosovskih Srba da ne učestvuju.

Ovaj proces, o kojem se dugo diskutovalo u razgovorima pod okriljem EU, imao je za cilj da umanji tenzije koje su neminovno nastale kao rezultat takvih izbora, uključujući nasilne proteste oko nekoliko opštinskih objekata na severu Kosova prošlog maja. Nedavno su predstavnici srpske zajednice na severu izneli tvrdnje da uslovi određeni za opoziv gradonačelnika ne dozvoljavaju puno reprezentativno učešće u glasanju za opoziv. Zatim su predstavnici EU i zemalja ‘Kvinte’ sa sedištem u Prištini pozvali na preispitivanje ove pozicije, a kosovski Srbi su odgovorili da su njihovi argumenti legitimni i da su nedovoljno uzeti u obzir. Glasanje u procesu opoziva sprovedeno je juče bez ikakvih bezbednosnih incidenata. Međutim, samo 253 od 46.556 upisanih birača izašla su na glasanje. Ovim se nažalost stvaraju uslovi za odugovlačenje i prolongiranje jednog osetljivog, nerešenog pitanja. Gledano iz našeg ugla, mi ćemo nastaviti da podržavamo dijalog pod okriljem EU kao forum za nalaženje usaglašenog rešenja za preostala otvorena pitanja.

Gospođo predsednice,

U protekloj godini, naporima da se kroz politički dijalog izgradi veće poverenje u miroljubive odnose među kosovskim etničkim zajednicama zadani su brojni udarci. U izveštaju Generalnog sekretara, i u mojim brifinzima Savetu, prethodno je pomenuto više njih, ali je širu međunarodnu pažnju privukao ozbiljan bezbednosni incident koji se dogodio u selu Banjska prošlog septembra.

Ja i dalje naglašavam važnost odgovornosti za taj krajnje ozbiljan incident, koju treba utvrditi kroz temeljnu, na činjenicama zasnovanu istragu i procenu okolnosti ovog slučaja. Ovo je koliko stvar pravosuđa toliko i politička nužnost, kako bi se izbeglo ponavljanje istog.

U tom istom periodu, brojna dešavanja prouzrokovala su nedaće i raspirila nepoverenje među zajednicama – dešavanja koja je trebalo i koja su se mogla predvideti i izbeći dijalogom u dobroj veri. Mišljenje predstavnika zajednice kosovskih Srba je da su suočeni sa izazovima u ostvarivanju ljudskih prava. Ova pitanja, kao i česta upotreba zapaljive i uvredljive retorike, u oba smera, zahtevaju pomniju pažnju i ispitivanje, kao i odgovorne korektivne mere od strane onih koji su na vodećim položajima.

U vremenu kada se nastavljaju međunarodna politička i finansijska ulaganja u cilju podrške dijalogu u dobroj veri, *jednostrani potezi* – naročito oni koji se tiču pitanja koja jasno spadaju u okvir procesa dijaloga – ne mogu pomoći da se smanji zabrinutost kod običnog naroda. Različiti sporazumi koji su do sada postignuti u procesu dijaloga pružaju jasnu mapu puta ka razrešenju mnogih otvorenih pitanja.

Bez obzira na to koja strana preduzima jednostrane poteze, ili na opravdanja koja se za to navode, na kraju, takvi potezi mogu jedino da doprinesu održanju okruženja nesigurnosti i nepoverenja među zajednicama.

Nadovezaću se na primedbe koje sam ovde izrekla 8. februara i ponovo istaći svoju i dalje prisutnu zabrinutost, koju su takođe izrazile više država članica, zbog načina na koji je nova uredba o gotovinskim transakcijama saopštena i sprovedena, čime su bespotrebno pogođeni ugroženiji delovi nevećinskih zajednica.

Uz posredovanje Evropske unije, strane su se sastale pet puta – 27. februara, 19. marta, 25. marta, i 4. i 18. aprila, kako bi potražile rešenje kojim bi se otklonile nastale zabrinutosti i ublažile neželjene posledice. Ostajemo u nadi da se rešenje može postići, i apelujemo na strane da zajedno rade na nalaženju praktičnih rešenja u najskorijoj budućnosti.

Drugi aspekt glavnih sporazuma, koji može da pruži rešenja za ovo i ostala otvorena pitanja u vezi sa normalizacijom , jeste preduzimanje ozbiljnih, kredibilnih koraka ka osnivanju Udruženja/Zajednice opština sa srpskom većinom.

Kakav god da bude konačan oblik Zajednice/Udruženja, njime će jasno biti obuhvaćeni elementi održivih finansijskih i institucionalnih garancija za zajednicu kosovskih Srba. To uključuje poslove lokalne administracije, kao i neophodne osnovne usluge poput obrazovanja i zdravstva. Trebalo bi se obazreti na ponovljene pozive za njeno osnivanje jer će to predstavljati važan korak ka jačanju poverenja između srpske zajednice i centralnih vlasti.

Gospođo predsednice,

Puna primena sporazuma postignutih uz posredovanje EU postaje sve neodložniji prioritet kako bi se ublažio kontinuirani niz kriza nastalih na Kosovu. Stoga je od najveće važnosti za obe strane da ostanu posvećene konstruktivnom angažovanju u dobroj veri i da nađu praktične kompromise.

O pitanjima u kojima je primena najneophodnijih sporazuma uznapredovala, postignuti su značajni rezultati u tom istom vremenskom rasponu. Reč je o napretku u priznavanju i važenju registarskih tablica, pomaku u primeni “energetske mape puta,” i omogućavanju carinskih aktivnosti.

Želim da pohvalim rukovodstvo u Prištini za preduzimanje mere za puno sprovođenje odluke visokog suda iz 2016, kojom se potvrđuju imovinska prava Manastira Visoki Dečani, koja je prethodno dugo godina bila skrajnuta. Preduzimanje takvog koraka treba pozdraviti, jer značajno doprinosi kako poverenju među zajednicama tako i poverenju javnosti u vladavinu prava.

Gospođo predsednice,

UNMIK će nastaviti da u potpunosti koristi svoje resurse, u partnerstvu sa Timom UN na Kosovu i našim brojnim implementacionim partnerima, kako bi pomogao zajednicama da prevaziđu postojeće nepoverenje i pronađu mogućnosti za ubiranje dobrobiti istinske saradnje. Nastavićemo da podržavamo rad u više oblasti kojim se stvara novi prostor za zajednice da zajedničkim radom pozitivno utiču na procese koji se odražavaju na budućnost svih. To ostaje središnji stub našeg mandatom utvrđenog rada.

Misija je koristila svoje ključne programske resurse da omogući inovativnost i saradnju kako bi podstakla veće uzajamno poverenje među zajednicama, pronašla zajednički osnov, i uspostavila širu toleranciju prema različitostima Kosova.

Gospođo predsednice,

U tom kontekstu, Barabar Centar nastavlja da sprovodi upravo takve napore na nivou građanskog angažovanja. Od mog poslednjeg izveštaja, za manje od godinu dana, premašena je brojka od 70 glavnih aktivnosti ovog centra, u koje je bilo uključeno više od 4.000 pojedinaca koji predstavljaju sve zajednice na Kosovu.

Da bismo inspirisali buduće pobornike izgradnje poverenja na Kosovu, u novembru smo održali drugi Forum Ujedinjenih nacija za izgradnju poverenja na Kosovu, sa učesnicima iz svih zajednica i profesija, koji su usaglasili 27 preporuka i mnoge druge povezane aktivnosti u šest tematskih oblasti: ekonomsko osnaživanje, zaštita životne sredine, jezička prava, mediji i netačno informisanje, učešće i inkluzija, i jačanje vladavine prava. Kroz uzajamnu podršku i saradnju sa našim brojnim međunarodnim i lokalnim partnerima još inovativnije inicijative tek predstoje.

Gospođo predsednice,

Promovisanje i zaštita ljudskih prava su temeljni deo mandatom utvrđenog rada UNMIK-a. Zajedno sa našim partnerima, nastavićemo da podstičemo organe vlasti da načela ljudskih prava i vladavine prava postave za okosnicu zdravog političkog rasuđivanja. To se odnosi na širok spektar ljudskih prava i sloboda, uključujući pravo na jednakost i nediskriminaciju, jezička, manjinska i imovinska prava, kao i na prava slobode kretanja, izražavanja, veroispovesti i okupljanja. Uživanje ovih prava i sloboda suštinsko je za održavanje multietničkog postojanja Kosova.

Gospođo predsednice,

U vezi sa pitanjima tranzicione pravde i prava na istinu, pozdravljam nastavak održavanja sastanaka Radne grupe za nestala lica, nakon što je prvi sastanak u tri godine uspešno održan 31. januara 2024. Ovo direktno angažovanje se mora nastaviti.

Tokom ovog perioda, UNMIK je nastavio da pruža svoju podršku Centru za pravnu pomoć i Kosovskom pravnom institutu, pomažući stotinama ugroženih lica; sproveo je specijalizovanu obuku mladih srpskih pravnika sa Kosova kako bi unapredio njihov rad na ostvarivanju vladavine prava; i sponzorisao studente prava na pravnoj klinici koja promoviše rad multietničkih medija.

Iako je napredak ostvaren u pravnim i političkim okvirima za rešavanje pitanja rodno zasnovanog nasilja, i dalje postoji potreba za pojačanom saradnjom između vlada, civilnog društva i međunarodnih organizacija. Misija će nastaviti da primenjuje proaktivne mere, jača usluge podrške, obučava stručni kadar, podiže svest, i osnažuje žene i devojčice, u cilju pune implementacije opsežnog Programa – Žene, mir i bezbednost .

Misija takođe nastavlja da daje prioritet Agendi za mlade, mir i bezbednost. U tom kontekstu, ovog maja, šesta UN Skupština mladih na Kosovu ponovo će poslužiti kao platforma na kojoj će se okupiti mladi aktivisti i lideri iz svih zajednica na Kosovu i iz regiona. Ova Skupština će podržati dijalog među zajednicama i preduzetništvo kako bi pomogla u suočavanju sa izazovima i mogućnostima u svetu veštačke inteligencije.

Gospođo predsednice,

Dozvolite mi da dodam još jednu stvar od suštinskog značaja. Naime, da bismo na Kosovu postigli napredak i efikasno ispunili svoje mandatom utvrđene ciljeve, pitanja kojima se mi i naši partneri bavimo moraju biti shvaćena i tretirana kao deo šireg regionalnog konteksta. Svesni smo da je naš rad deo udruženih međunarodnih napora za unapređenje prosperiteta, stabilnosti i mira na Kosovu i šire. .

Gospođo predsednice,

Želim da izrazim svoju zahvalnost na svakodnevnoj saradnji i podršci koju dobijamo od naših glavnih multilateralnih partnera – naročito KFOR-a – i snazi naše koordinacije sa Timom UN na Kosovu. Zajedno, i uz vašu kontinuiranu podršku, suočićemo se sa ovim izazovnim periodom prvenstveno zadržavajući naš fokus na pravima i blagostanju ljudi. . Nastavićemo da pozivamo sve lidere, političke i građanske, da i oni na tom polju ispune svoje obaveze.

Osim toga, nastavićemo da pružamo svoju punu podršku dijalogu kao prioritetu umesto jednostranih akcija ili retorike nulte sume koja izaziva podele. Prepoznajući trend opadanja sveukupnog poverenja, ostajemo odlučni partneri svima koji dele viziju bolje budućnosti. Dijalog u dobroj veri, komunikacija i uzajamno razumevanje označavaju put napred. Napredak nastaje delovanjem koje podrazumeva spremnost da se prave kompromisi.

Gospođo predsednice,

Završiću iskazivanjem svoje duboke zahvalnosti vama, uvaženim članovima Saveta, na vašoj podršci. Takva podrška je ključna za stalna nastojanja UNMIK-a da ojača uslove za miran i normalan život za sve ljude na Kosovu, što je neraskidivo povezano sa mirom u regionu i šire.

Hvala vam.